ΓΡΑΠΤΗ ΕΡΩΤΗΣΗ E-3179/97 υποβολή: Αλέξανδρος Αλαβάνος (GUE/NGL) προς την Επιτροπή (13 Οκτωβρίου 1997)

Θέμα: Ενίσχυση την αμπελουργίας των μικρών νησιών της Μεσογείου

Στο 2ο Διεθνές Συμπόσιο που πραγματοποιήθηκε στην Σαντορίνη στις 5-6.7.1997 με θέμα «Τα κρασιά των μικρών νησιών της Μεσογείου», διαπιστώθηκε ότι η αμπελουργία των μικρών νησιών της Μεσογείου διατρέχει τον κίνδυνο να εξαφανισθεί εξαιτίας των οικονομικών αλλαγών και της εγκατάλειψης της υπαίθρου των μικρών νησιών με άμεσες και σημαντικές συνέπειες που αφορούν την προστασία του περιβάλλοντος.

Δεδομένου ότι στα μικρά αυτά νησιά καλλιεργούνται παλιές γηγενείς ποικιλίες που συμβάλλουν στην διατήρηση της βιοποικιλιακής και της διεθνούς οινολογικής διαφοροποίησης, ότι τα κρασιά που παράγονται είναι υψηλής ποιότητας και ότι δεν υπάρχει εναλλακτική καλλιέργεια που να μπορεί να αντικαταστήσει την καλλιέργεια της αμπέλου, ερωτάται η Επιτροπή σε τι ενέργειες προτίθεται να προβεί ώστε να υπάρξει μια ειδική και ευνοϊκή νομοθεσία και να ληφθούν μια σειρά προστατευτικών και αναπτυξιακών μέτρων που θα αντιμετωπίσουν την δραματική κατάσταση της αμπελουργίας των μικρών νησιών της Μεσογείου;

Απάντηση του κ. Fischler εξ ονόματος της Επιτροπής (18 Νοεμβρίου 1997)

Εκτός από το γενικό καθεστώς στήριξης και διαχείρισης της αγοράς αμπελοοινικών προϊόντων, με το οποίο είναι επιφορτισμένο το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ)-Τμήμα Εγγυήσεων, σε κοινοτικό επίπεδο ισχύουν επίσης ειδικές επιλογές υπέρ της καλλιέργειας και των προϊόντων αμπέλου στις μικρές νήσους της Μεσογείου, επιλογές που θέτουν σε εφαρμογή ορισμένα ειδικά μέτρα. Έτσι, αυτά τα ελληνικά νησιά εξαιρέθηκαν από το πεδίο εφαρμογής του κανονισμού (ΕΟΚ) αριθ. 1442/88 για τη χορήγηση, για τις αμπελουργικές περιόδους 1988/89 μέχρι 1995/96, πριμοδοτήσεων για οριστική εγκατάλειψη αμπελουργικών εκτάσεων ((ΕΕ L 132 της 28.5.1988. )).

Σύμφωνα με τον κανονισμό (ΕΚ) αριθ. 951/97 ((ΕΕ L 142 της 2.6.1997. )), οι επενδύσεις στον τομέα της μεταποίησης και εμπορίας γεωργικών προϊόντων μπορούν να χρηματοδοτηθούν από το ΕΓΤΠΕ-Τμήμα Προσανατολισμού, με σκοπό την αναδιάρθρωση της ικανότητας μεταποίησης από ομάδες επιχειρήσεων, την προστασία του περιβάλλοντος, την προώθηση της βιολογικής αμπελουργίας, τη βελτίωση του ελέγχου της ποιότητας ή τη μείωση των αμπελουργικών αποδόσεων, που ευνοούν την αναδιάρθρωση του τομέα.

Μπορούν επίσης να γίνουν παρεμβάσεις στο πλαίσιο επιχειρησιακών προγραμμάτων των διαρθρωτικών ταμείων, όπως είναι, για παράδειγμα, οι ενέργειες προώθησης των οίνων ποιότητας που παράγονται σε καθορισμένες περιοχές (v.q.p.r.d.) στο πλαίσιο του περιφερειακού επιχειρησιακού προγράμματος των νήσων του Β. Αιγαίου που εντάχθηκαν πρόσφατα στο εν λόγω πρόγραμμα μέσω της οικείας επιτροπής παρακολούθησης.

Το ειδικό καθεστώς που θεσπίστηκε με τον κανονισμό (ΕΟΚ) αριθ. 2019/93 του Συμβουλίου της 19ης Ιουλίου 1993 για τη θέσπιση ειδικών μέτρων για ορισμένα γεωργικά προϊόντα προς όφελος των μικρών νησιών του Αιγαίου Πελάγους ((ΕΕ L 184 της 2.7.1993. )), προβλέπει τη χορήγηση ενισχύσεων για την παλαίωση της τοπικής παραγωγής οίνων λικέρ για διάστημα τουλάχιστον δύο ετών, όπως και ενισχύσεων ανά εκτάριο για τη διατήρηση της αμπελοκαλλιέργειας που προσανατολίζεται προς την παραγωγή οίνων v.q.p.r.d. Οι ενισχύσεις αυτές είναι πολύ σημαντικές για τη συνέχιση αυτής της παραδοσιακής δραστηριότητας στα εν λόγω νησιά.

Μπορούν επίσης να τύχουν στήριξης μέτρα γεωργο-περιβαλλοντικά προς όφελος της αμπελουργίας στα μικρά νησιά δυνάμει του κανονισμού (ΕΟΚ) αριθ. 2078/92 του Συμβουλίου της 30ής Ιουνίου 1992 σχετικά με μεθόδους γεωργικής παραγωγής που συμμορφώνονται με τις απαιτήσεις προστασίας του περιβάλλοντος καθώς και με τη διατήρηση του φυσικού χώρου ((ΕΕ L 215 της 30.7.1992. )).

Πρέπει επίσης να αναφερθεί το σχέδιο εφαρμοσμένης έρευνας που εισήχθη στο πλαίσιο της κοινοτικής πρωτοβουλίας Interreg II/εξωτερικά σύνορα, το οποίο στόχο έχει τη βελτίωση του γενετικού υλικού της αμπέλου και την παραγωγή αμπελοοινικών προϊόντων υψηλής ποιότητας. Στο σχέδιο αυτό συμμετέχουν ερευνητικά ιδρύματα της Κρήτης και πολλών άλλων νήσων του Αιγαίου, καθώς και της Κύπρου για ορισμένα θέματα διασυνοριακής συνεργασίας στον τομέα των ανταλλαγών τεχνογνωσίας.

Μέτρα όπως τα προαναφερθέντα αποδεικνύουν το ενδιαφέρον της Επιτροπής για την επιβίωση, τον εκσυγχρονισμό, την αναδιάρθρωση και την διαρθρωτική προσαρμογή της αμπελουργίας στα μικρά νησιά της Μεσογείου και η Επιτροπή ελπίζει ότι το ενδιαφέρον αυτό ανταποκρίνεται επαρκώς στις ανησυχίες που εξέφρασε το αξιότιμο Μέλος του Κοινοβουλίου.